《赠范觉民》
宋代·王之望

范子廊庙器，至宝非凡璞。胸怀吞云梦，豪气低华岳。

昔在童稚时，树立已卓卓。曳裾桥门内，崭然见头角。

岁行在辛丑，帝策询民瘼。造庭百千人，衣带矜褒博。

平居议执政，至此舌为括。独馀子范子，雅志不可夺。

吐辞如涌泉，一发孰能遏。挥毫不停缀，盈卷无点抹。

汉廷执戟郎，环顾皆错莫。纵横五千字，字字医国药。

期于必伐病，非徒事迂阔。怪言一惊众，士论叹且愕。

皆云布衣流，志在縻好爵。乃尔张危言，身谋胡太错。

当时群宗匠，其间多龌龊。指言为沽直，欲使趋鼎镬。

堂堂春官臣，主张独何确。谠议既冰释，众口不能铄。

乙科忽大阐，秋天一雕鹗。传诵争取先，纸价为翔跃。

声华顿辉赫，蔼然暨南朔。忆昔客东都，猥厕英游数。

每于谈笑间，论议闻謇谔。诵语非沽名，生平真所乐。

乖离三四载，遣我情怀恶。间者见眉宇，飒然意气豁。

亟使罗酒浆，沈沈动清酌。秉烛夜相对，谈词恣嘲谑。

公卿颇历诋，治乱亦商略。间出新诗篇，清制皆洒落。

祇怀苍生忧，肯为穷愁作。少陵不忘主，气味若相若。

倘使任言责，必有裨帷幄。奈何谏诤姿，久矣滞丘壑。

似闻庙堂上，知己被新渥。一公丞乌台，一公相黄阁。

吾君皆太平，二公繄深托。荐贤乃报国，看子翔寥廓。

作者简介：王之望（1102-1170），南宋著名诗人、书法名家。字瞻叔。南宋襄阳谷城人（今湖北省谷城县），后寓居台州（今浙江省临海县）。其父王纲，任徽州（今安徽省歙县）通判（与知府、知州共治政事），因反对金人立卖国求荣的张邦昌为君，为时人所敬重。绍兴八年（1138年）中进士，乾道六年（1170年）卒于临海。所著有《汉滨集》、《奏议》、《经解》等行于世。南宋高宗、孝宗时期著名诗人。